**Intro-tur, bli trygg i vinterfjellet**

**Trenger du råd og erfaring før du legger ut på en skitur fra hytte til hytte på egenhånd?**Da anbefaler vi at du blir med på denne «ferskingturen». Underveis tar vi opp temaer som førstehjelp i vinterfjellet, skredlære, veivalg og graving av nødbivuakk, samt praktiserer bruk av kart og kompass. Vi kommer også inn på bekledning og utstyr som kreves på en vintertur. Dette er nyttig forberedelse til turer på egenhånd senere.

Første dag går vi fra Haugastøl til Krækkja turisthytte som blir vår base i tre dager, før vi returnerer til Haugastøl siste dag. Terrenget på dette område av Hardangervidda er småkupert, og etappenes lengde er tilpasset for denne intro-turen. Du stiller opp med normalt gode skiferdigheter

- Skitur 4 dager: Haugastøl – Krækkja turisthytte - Haugastøl  
- Lær deg å ferdes trygt i vinterfjellet  
- Sosialt og hyggelig og samtidig trygg læring med rutinerte turledere

**PROGRAM**

**Dag 1: På ski fra Haugastøl (988 moh) til Krækkja (1161 moh) ca 11 km/4 time**

Deltakerne møter turledere på Haugastøl stasjon kl 13.00. Transport til Haugastøl sørger deltakerne selv for med tog eller bil.

I rolig tempo går vi innover fjellet og vi følger med på kartet fra første stavtak. Underveis vil turlederne komme med råd og tips for trygge skiturer på fjellet. Vel fremme står bestyrerne og tar oss imot med deilig middag og varme i stua.

Etter middagen samles vi i peisestua for «bli kjent møte» og informasjon om de neste dagene. Litt teori om bruk av kart og kompass skal vi også rekke som forberedelsene til neste dag.

**Dag 2: Dagstur fra Krækkja**

Vi starter dagen med en god og rolig frokost. Deretter tar vi med oss nistepakka og termos og går en fin runde i området. Turlederne sørger for at dere får brukt hele dagen ute til ulike oppgaver. Dagens hovedtema er bruk av kart og kompass. Til lunch lager vi en god vindgrop slik at vi sitter lunt og godt når vi spiser.

Etter dagens tur kan vi glede oss til deilig middag og en god kveld i peisestua med oppsummering av dagen og forberedelse til neste dag.

**Dag 3. Dagstur fra Krækkja**

Ny dagstur på nye områder ut fra Krækkja. Dagen går med til nye praktiske oppgaver og litt repetisjon fra gårsdagens temaer. Dagens hovedtema er førstehjelp i vinterfjellet. Deltakerne skal også øve på å lage en nødbivuak og i den inntar vi også dagens lunch.

Etter middagen samles vi i peisestua for siste gang hvor vi deler erfaringer fra dagene på fjellet, og kanskje blir det en fjellquiz også.

**Dag 4. Krækkja- Haugastøl over Ørteren og hjemreise, ca 13 km/4-5 timer.**

Etter nok en god frokost, pakker vi sekkene og begir oss i vei med siste etappe til Haugastøl. I dag velger vi å gå løypa over Ørteren og vi får en fin nedkjøring til Haugastøl.

For de som skal videre med tog baserer vi oss på å rekke toget som går fra Haugastøl kl. 15.47 og er i Oslo kl. 20.45 .

*Med forbehold om endring i programmet! Det er turlederne*, *som etter å ha tatt hensyn til føre, væremelding og i samråd med bestyrere og deltakere, beslutter om dagens tur lar seg gjennomføre som programfestet.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: middels**  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.